[pic] | COMISIA EUROPEANĂ |

Bruxelles, 17.6.2010

COM(2010) 315 final

PROIECT DE BUGET RECTIFICATIV NR. 6 LA BUGETUL GENERAL 2010

SITUAȚIA VENITURILOR ȘI A CHELTUIELILOR PE SECȚIUNI Secțiunea II – Consiliul European și Consiliul Secțiunea III - Comisia Secțiunea X – Serviciul european pentru acțiune externă

PROIECT DE BUGET RECTIFICATIV NR. 6 LA BUGETUL GENERAL 2010

SITUAȚIA VENITURILOR ȘI A CHELTUIELILOR PE SECȚIUNI Secțiunea II – Consiliul European și Consiliul Secțiunea III - Comisia Secțiunea X – Serviciul european pentru acțiune externă

Având în vedere:

- Tratatul privind Uniunea Europeană, în special articolul 27,

- Tratatul privind funcționarea Uniunii Europene, în special articolul 314, precum și Tratatul de instituire a Comunității Europene a Energiei Atomice, în special articolul 106a,

- Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene[1], în special articolul 37,

- Propunerea Comisiei din 24 martie 2010 de modificare a Regulamentului nr. 1605/2002 al Consiliului[2],

- Bugetul general al Uniunii Europene pentru exercițiul financiar 2010, adoptat la 17 decembrie 2009,

- Bugetul rectificativ 1/2010, adoptat la 19 mai 2010,

- Proiectele de buget rectificativ nr. 2/2010[3], 3/2010[4], 4/2010[5] și 5/2010[6].

Comisia Europeană prezintă autorității bugetare proiectul de buget rectificativ nr. 6 la bugetul 2010 din considerentele prezentate în expunerea de motive.

MODIFICĂRI LA SITUAȚIA VENITURILOR ȘI A CHELTUIELILOR PE SECȚIUNI

Modificările la situația veniturilor și a cheltuielilor pe secțiuni pot fi consultate pe site-ul EUR-Lex (http://eur-lex.europa.eu/budget/www/index-ro.htm). Cu titlu informativ, se atașează ca anexă la buget o versiune în limba engleză a modificărilor la această situație pe secțiuni.

1. CONTEXT

1.1. Un Serviciu european pentru acțiune externă pentru o Europă sigură într-o lume în schimbare

1.1.1. În conformitate cu Tratatul privind Uniunea Europeană (TUE), Înaltul Reprezentant al Uniunii pentru afaceri externe și politica de securitate prezidează Consiliul Afaceri Externe și contribuie, prin propunerile sale, la elaborarea politicii externe și de securitate comună (PESC) și asigură punerea în aplicare a deciziilor adoptate de Consiliul European și de Consiliu. Înaltul Reprezentant reprezintă Uniunea în aspecte legate de PESC, conduce dialogul cu părți terțe în numele Uniunii și exprimă poziția Uniunii în cadrul organizațiilor internaționale și al conferințelor internaționale.

1.1.2. În exercitarea mandatului său, Înaltul Reprezentant al Uniunii este susținut de un Serviciu european pentru acțiune externă (denumit în continuare SEAE), conform Tratatului privind Uniunea Europeană.

1.1.3. UE trebuie să aibă un SEAE eficace, care să îi permită să își îndeplinească obiectivele strategice stabilite de Tratatul de la Lisabona și să contribuie la consolidarea rolului acesteia pe scena internațională, sporindu-i vizibilitatea și permițându-i să își proiecteze interesele și valorile într-un mod mai eficient.

1.1.4. Valoarea adăugată pe care SEAE o poate aduce în ceea ce privește abordarea provocărilor și a amenințărilor complexe cu care se confruntă UE este capacitatea acestuia de a combina instrumentele disponibile. SEAE este un serviciu care se bazează pe expertiza importantă a serviciilor Comisiei Europene și a serviciilor Secretariatului General al Consiliului, precum și pe experiența serviciilor diplomatice ale statelor membre ale UE.

1.1.5. În acest context, Comisia Europeană prezintă acest buget rectificativ sub forma unei propuneri tehnice, ținând seama atât de cererile transmise de Înaltul Reprezentant, cât și de faptul că, în contextul propunerii de decizie a Consiliului, în ultimul trimestru al anului 2010, diplomați din statele membre ale UE urmează să fie recrutați la SEAE din bugetul UE (agenți temporari).

1.2. O structură organizațională eficientă în contextul unei consolidări fiscale

1.2.1. Orientările stabilite de Consiliul European din 29 și 30 octombrie 2009 privind instituirea SEAE prevăd următoarele (punctul 16):

„SEAE… ar trebui să dispună de autonomie în ceea ce privește bugetul administrativ și managementul personalului. SEAE ar trebui încadrat în domeniul de aplicare al articolului 1 din Regulamentul financiar.”

În consecință, Comisia Europeană a prezentat celor două componente ale autorității legislative o propunere de revizuire a Regulamentului financiar (COM …) și a adoptat, la 9 iunie 2010, propunerea de modificare a Statutului funcționarilor [COM(2010) 85]. Prezenta propunere de buget rectificativ este al treilea element dintr-o serie de modificări necesare punerii în aplicare a deciziei Consiliului de instituire a SEAE.

1.2.2. La 25 martie 2010, Înaltul Reprezentant (ÎR) a prezentat un proiect de decizie a Consiliului privind organizarea și funcționarea Serviciului european pentru acțiune externă.

1.2.3. Instituirea SEAE trebuie să respecte următoarele principii: eficiența din punct de vedere al costurilor, neutralitatea bugetului și corectitudinea și eficiența gestionării.

La înființarea SEAE, va trebui să se ia în considerare impactul crizei economice asupra finanțelor publice și necesitatea adoptării unor politici de consolidare fiscală care să conțină măsuri cu caracter autorestrictiv în ceea ce privește resursele umane, inclusiv recrutările și contractele.

1.2.4. Înființarea acestui serviciu va necesita adoptarea unor măsuri tranzitorii și o dezvoltare graduală a capacităților. În ceea ce privește gestionarea corectă și eficientă, va trebui evitată suprapunerea inutilă a sarcinilor, a funcțiilor și a resurselor cu cele ale altor structuri, folosindu-se toate posibilitățile de raționalizare și reorganizare.

1.2.5. În consecință, departamentele și funcțiile serviciilor relevante ale Secretariatului General al Consiliului și ale Comisiei vor fi transferate către SEAE. Acestea sunt menționate în anexa la propunerea de decizie a Consiliului. Atunci când va fi transferat la SEAE, fiecărui funcționar i se va atribui un post în grupa de funcții corespunzătoare gradului său.

1.2.6. În plus, o parte din personalul SEAE va fi constituit din diplomați din statele membre (agenți temporari). În 2013, când SEAE va ajunge la capacitate maximă, personalul din statele membre urmează să reprezinte o treime din efectivele SEAE la nivel de AD.

1.2.7. În consecință, SEAE va începe să funcționeze, în 2010, cu o structură care, deși va fi capabilă să sprijine Înaltul Reprezentant în îndeplinirea sarcinilor care îi revin, va trebui să reflecte constrângerile actuale legate de cheltuielile administrative (rubrica 5) și care să țină seama de contextul consolidării fiscale.

1.3. Nevoi imediate privind personalul suplimentar pentru 2010

1.3.1. Ar trebui ca, în cel mai scurt timp, SEAE să fie pe deplin operațional. Se așteaptă ca fuzionarea serviciilor Comisiei și ale Secretariatului General al Consiliului transferate către SEAE să creeze sinergii și să genereze creșterea eficienței la sediu. Această creștere a eficienței va fi folosită și pentru a acoperi cel puțin o parte din nevoile prioritare ale SEAE și din sarcinile suplimentare ce îi revin.

1.3.2. Cu toate acestea, trebuie luate în considerare sarcinile suplimentare care le revin președinției grupurilor de lucru și comisiilor care pregătesc Consiliul Afaceri Externe – sarcini pe care nici serviciile Secretariatului General al Consiliului, nici cele ale Comisiei nu le-au îndeplinit anterior - și necesitatea includerii în SEAE a unor posturi pentru structurile administrative și de politică.

În consecință, sediul ar trebui să beneficieze de 20 de noi posturi AD pentru a acoperi crearea unor noi posturi de management, crearea unei mici structuri juridice și sarcinile suplimentare legate de asigurarea președinției grupurilor de lucru geografice și tematice. Prima prioritate a Înaltului Reprezentant va consta în luarea de măsuri pentru numirea rapidă a persoanelor care vor ocupa funcții de înaltă conducere în noua structură. În plus, se solicită credite pentru 10 agenți contractuali pentru îndeplinirea unor sarcini de sprijin la sediu.

1.3.3. Delegațiile Uniunii sunt parte integrantă a SEAE. Începând din 1 ianuarie 2010, peste 60 de delegații UE și-au asumat rolul de președinție locală, îndeplinind, în numele UE, sarcinile de reprezentare, coordonare și negociere. În astfel de cazuri, acestea trebuie consolidate, pentru a-și putea îndeplini pe deplin noile sarcini.

Cele mai urgente nevoi suplimentare pentru delegațiile UE, care constau în ocuparea treptată, în ultimul trimestru al anului 2010, a 80 de noi posturi AD, au fost evaluate după cum urmează:

- consolidarea delegațiilor în care nu există niciun consilier politic - aproximativ 40 de noi posturi AD;

- consolidarea delegațiilor multilaterale - aproximativ 20 de noi posturi AD;

- promovarea delegațiilor regionalizate și crearea funcțiilor de șef de delegație adjunct - aproximativ 20 de noi posturi AD;

- credite suplimentare pentru 60 de agenți locali care să ofere sprijinul necesar.

2. PROCEDURA DE ÎNTOCMIRE A BUGETULUI SEAE

2.1. Articolul 12 alineatul (5) din proiectul de decizie a Consiliului privind organizarea și funcționarea SEAE prevede: ,,Cel târziu la o lună de la intrarea în vigoare a prezentei decizii, Înaltul Reprezentant înaintează Comisei o estimare a veniturilor și a cheltuielilor SEAE, inclusiv o schemă de personal, în vederea prezentării, de către Comisie, a unui proiect de buget rectificativ.”

2.2. În condiții normale, un buget rectificativ care să reflecte crearea unei noi entități cu o secțiune separată în buget ar include următoarele elemente:

- o schemă de personal;

- creditele corespunzătoare pentru acoperirea salariilor personalului, a infrastructurii și a altor cheltuieli de funcționare;

- credite aferente altor categorii de personal (inclusiv salarii, infrastructură și alte cheltuieli de funcționare);

- alte cheltuieli administrative (de exemplu IT, securitate, misiuni etc.).

2.3. Pentru ca SEAE să funcționeze în mod autonom, este important ca bugetul să fie întocmit cât mai repede posibil, asigurându-se, în același timp, buna funcționare și continuitatea operațională a activităților.

2.4. Majoritatea mijloacelor necesare viitoarei funcționări a SEAE vor fi transferate de la instituțiile (Comisia și Consiliul) care au fost responsabile până în prezent pentru majoritatea sarcinilor care urmează a fi îndeplinite de SEAE. Aceasta înseamnă că o propunere de buget al SEAE presupune modificări și în bugetele acestor instituții.

În lipsa unui buget complet operațional și a capacităților administrative necesare în cadrul SEAE, prezenta propunere de buget rectificativ este rezultatul unei strânse colaborări între cele două instituții donatoare implicate și ÎR.

2.5. În principiu, bugetul SEAE ar trebui să ofere o viziune de ansamblu a costurilor totale ale funcționării serviciului.

Cu toate acestea, Consiliul European a recunoscut provocările asociate creării noii instituții și a conchis explicit, la punctul 27 din orientările din octombrie 2009, că: ,,vor trebui utilizate măsuri tranzitorii și o dezvoltare graduală a capacităților”.

Următoarele aspecte sunt considerate principalele obstacole în întocmirea, încă de la început, a bugetului SEAE în 2010:

- având în vedere necesitatea fuzionării unor părți separate ale administrațiilor existente într-o administrație nouă, separată, SEAE nu va dispune de capacități proprii pentru a-și îndeplini obligațiile încă din prima zi;

- în faza actuală de instituire a SEAE, nu există o vedere de ansamblu asupra metodelor de lucru și a structurii organizaționale finale;

- compensarea și transferarea obligațiilor contractuale și financiare din partea instituțiilor donatoare către SEAE este un proces delicat, care necesită o pregătire și o implementare adecvate;

- creditele care urmează să fie transferate trebuie calculate în mod exact de la data la care se preconizează că va fi adoptat bugetul; există riscul ca, în cazul în care bugetul rectificativ este adoptat la o dată diferită, creditele să nu fie disponibile în bugetul instituției „corecte” care are nevoie de ele, în special pentru salarii și toate tipurile de obligații contractuale;

- transferul obligațiilor și al resurselor financiare pe durata unui exercițiu bugetar în curs de desfășurare, nu la începutul acestuia, reprezintă o operațiune periculoasă din punct de vedere contabil.

În concluzie, ar putea exista un risc important și real de perturbări majore ale operațiunilor (inclusiv plata salariilor și a altor obligații), atât la sediu, cât și la nivelul delegațiilor, care ar aduce atingere reputației Serviciului european pentru acțiune externă nou creat.

2.6. Soluția propusă pentru 2010 constă într-un buget rectificativ bazat pe o abordare pragmatică și simplificată pentru o perioadă de tranziție care cuprinde ultimul trimestru al anului, în perspectiva adoptării bugetului rectificativ până la 1 octombrie 2010. Prin urmare, propunerea de buget rectificativ reflectă următoarele aspecte:

- crearea unei secțiuni bugetare separate pentru SEAE și a unei scheme de personal în conformitate cu propunerea Comisiei de modificare a Regulamentului financiar;

- deși figurează în coloane separate, posturile transferate de la Comisie și de Secretariatul General al Consiliului vor rămâne în continuare în schemele de personal ale secțiunilor corespunzătoare ale celor două instituții donatoare pentru a asigura continuitatea obligațiilor administrative și contractuale până la sfârșitul anului. Aceste posturi SEAE vor fi eliminate din schema de personal a Comisiei și din cea a Secretariatului General al Consiliului în bugetul 2011 (scrisoarea rectificativă urmează să fie prezentată în cursul acestui an);

- o primă serie de noi posturi AD vizează îndeplinirea sarcinilor suplimentare imediate, ceea ce va contribui, de asemenea, la respectarea angajamentului prin care, până în 2013, o treime din posturile AD urmează să fie ocupate de personal al serviciilor diplomatice ale statelor membre ale UE;

- toate creditele, inclusiv creditele suplimentare solicitate pentru noile posturi din cadrul SEAE, vor fi incluse în posturile bugetare corespunzătoare ale Comisiei și ale Secretariatului General al Consiliului, ceea ce le va permite efectuarea tuturor plăților (salarii, indemnizații, chirii etc.) și furnizarea tuturor serviciilor (IT, întreținere, cantine etc.) pentru viitorul personal al SEAE până la sfârșitul anului.

Astfel, continuitatea operațională atât la sediu, cât și la nivelul delegațiilor, poate fi garantată în perioada de tranziție care se va încheia la sfârșitul anului.

Înaltul Reprezentant va putea astfel să se concentreze și să supervizeze organizarea internă a SEAE, procedurile de recrutare[7] și crearea capacității depline de gestionare administrativă și financiară, astfel încât SEAE să își asume responsabilitatea integrală și obligațiile administrative, financiare și contractuale corespunzătoare începând cu 1 ianuarie 2011.

2.7. Obiectivul pentru exercițiul financiar 2011 este ca SEAE să dispună de propriul său buget integral pentru 2011, care să includă toate creditele aferente. Acest lucru va necesita prezentarea, în timp util, a unei scrisori rectificative la proiectul de buget 2011, astfel încât aceasta să fie integrată în procedura bugetară anuală.

3. BUGETUL RECTIFICATIV AL SEAE ÎN 2010

3.1. Structura bugetului

- În bugetul Uniunii Europene se introduce o nouă secțiune X, „Serviciul european pentru acțiune externă”.

- Se stabilește o nouă structură bugetară pentru a acoperi cheltuielile administrative aferente SEAE. Această structură se bazează pe structura utilizată de alte instituții (titlul 1 - Personal , titlul 2 - Cheltuieli de funcționare , titlul 3 - Delegații ).

3.2. Schema de personal

Cele două instituții donatoare au identificat numărul de posturi din schema de personal legate de transferul serviciilor, astfel cum s-a stabilit în decizia Consiliului: 1 114 posturi sunt transferate către SEAE din schema de personal a Comisiei, iar 411 posturi (inclusiv 43 de posturi pentru funcții de sprijin) din schema de personal a Secretariatului General al Consiliului.

În plus, se solicită 100 de posturi noi pentru SEAE (20 la sediu și 80 în delegații, acestea din urmă urmând să fie ocupate treptat, în ultimul trimestru al anului 2010, respectiv 50% în octombrie și noiembrie). Tabelul recapitulativ de mai jos prezintă defalcarea posturilor din cadrul SEAE în funcție de origine, făcându-se distincția între sediu și delegații. Posturile din tabelul de mai jos includ atât posturile aferente personalului transferat, cât și posturile vacante.

Tabelul 1: Posturile din schema de personal transferate de la instituțiile donatoare și noile posturi create în 2010

Comisie | Consiliu | Posturi noi | Total |

Sedii | 675 | 387 | 20 | 1 082 |

Delegații | 439 | 24 | 80 | 543 |

Total | 1 114 | 411 | 100 | 1 625 |

Schemele de personal revizuite sunt incluse în anexa la buget.

3.3. Alte resurse umane (care nu sunt cuprinse în schema de personal)

Creditele aferente altor resurse umane (experți naționali detașați, agenți contractuali, agenți locali din cadrul delegațiilor) care urmează să fie transferate, dar care nu sunt cuprinse în schema de personal continuă să fie finanțate, în 2010, din bugetul instituției donatoare.

Prezentul buget rectificativ include solicitarea, pentru SEAE, de credite suplimentare, care să corespundă unui număr de 10 agenți contractuali la sediu și 60 de agenți locali în delegații. Întrucât în bugetul SEAE nu sunt înscrise astfel de credite (a se vedea punctul 2.6), creditele corespunzătoare sunt înscrise în secțiunea respectivă din bugetul Comisiei.

3.4. Alte cheltuieli administrative

Nu vor fi transferate credite pentru ale cheltuieli administrative (chirii, cheltuieli de delegație, IT etc.) de la instituțiile donatoare către SEAE în 2010. Acestea sunt incluse în secțiunea relevantă din bugetul Comisiei și din bugetul Secretariatului General al Consiliului.

4. CONCLUZIE

În vederea creării SEAE, prezentul buget rectificativ propune, în conformitate cu propunerea Comisiei Europene privind modificarea Regulamentului financiar, crearea unei noi secțiuni X (Serviciul european pentru acțiune externă) și operarea modificărilor aferente secțiunilor II (Consiliul European și Consiliul) și III (Comisia), conform anexei la buget.

În secțiunea X se introduce o nouă schemă de personal pentru SEAE, care include 411 posturi transferate către SEAE de la Secțiunea II (Consiliul European și Consiliul) și 1 114 posturi transferate de la Secțiunea III (Comisia). Aceasta include și 100 de noi posturi AD suplimentare pentru SEAE, din care 80 pentru delegații.

Cheltuielile suplimentare sunt necesare pentru a finanța cele 100 de posturi noi și creditele suplimentare pentru 60 de agenți locali suplimentari în delegații și 10 agenți contractuali la sediu, posturi solicitate de Înaltul Reprezentant în vederea îndeplinirii sarcinilor suplimentare care îi revin prin tratat. Aceste posturi suplimentare vor contribui, încă din 2010, la respectarea deciziilor Consiliului care prevăd ca, până în 2013, o treime din posturile AD din cadrul SEAE să fie ocupate de personal provenit din serviciile diplomatice ale statelor membre ale UE.

5. TABEL RECAPITULATIV PE RUBRICI ALE CADRULUI FINANCIAR

Cadrul financiar 2010 Rubrică/subrubrică | Cadrul financiar 2010 | Buget 2010 (inclusiv BR 1 și PBR 2-5) | PBR 6/2010 | Buget 2010 (inclusiv BR 1 și PBR 2-6) |

|CA |PA |CA |PA |CA |PA |CA |PA | | 1. CREȘTERE DURABILĂ | | | | | | | | | | 1a. Competitivitate pentru creștere economică și ocuparea forței de muncă |14 167 000 000 | |14 861 853 253 |11 342 270 803 | | |14 861 853 253 |11 342 270 803 | |1b. Coeziune pentru creștere economică și ocuparea forței de muncă |49 388 000 000 | |49 387 592 092 |36 384 885 000 | | |49 387 592 092 |36 384 885 000 | | Total |63 555 000 000 | |64 249 445 345 |47 727 155 803 | | |64 249 445 345 |47 727 155 803 | | Marjă[8] | | |-194 445 345 | | | |-194 445 345 | | | 2. CONSERVAREA ȘI GESTIONAREA RESURSELOR NATURALE | | | | | | | | | | Din care cheltuieli de piață și plăți directe |47 146 000 000 | |43 819 801 768 |43 701 207 586 | | |43 819 801 768 |43 701 207 586 | | Total |59 955 000 000 | |59 498 833 302 |58 135 640 809 | | |59 498 833 302 |58 135 640 809 | | Marjă | | |456 166 698 | | | |456 166 698 | | | 3. CETĂȚENIE, LIBERTATE, SECURITATE ȘI JUSTIȚIE | | | | | | | | | | 3a. Libertate, securitate și justiție |1 025 000 000 | |1 006 487 370 |738 570 370 | | |1 006 487 370 |738 570 370 | |3b. Cetățenie |668 000 000 | |668 000 000 |659 387 500 | | |668 000 000 |659 387 500 | | Total |1 693 000 000 | |1 674 487 370 |1 397 957 870 | | |1 674 487 370 |1 397 957 870 | | Marjă[9] | | |18 512 630 | | | |18 512 630 | | | 4. UE CA ACTOR MONDIAL[10] | 7 893 000 000 | | 8 160 182 000 |7 787 695 183 | | | 8 160 182 000 |7 787 695 183 | | Marjă | | | -18 300 000 | | | | -18 300 000 | | | 5. ADMINISTRAȚIE[11] | 7 882 000 000 | |7 908 983 423 |7 908 478 423 |9 521 362 |9 521 362 |7 918 504 785 |7 917 999 785 | | Marjă | | | 53 016 577 | | | | 43 495 215 | | | TOTAL |140 978 000 000 |134 289 000 000 |141 491 931 440 |122 956 928 088 | | |141 501 452 802 |122 966 449 450 | | Marjă | | |528 250 560 |11 660 953 912 | | |518 729 198 |11 651 432 550 | |

[1] JO L 248, 16.9.2002, p. 1.

[2] COM (2010) 85.

[3] COM (2010) 108.

[4] COM (2010) 149.

[5] COM (2010) 169.

[6] COM(2010) 320.

[7] Până la 1.1.2011, toate recrutările se vor efectua, în mod oficial, în numele Comisiei. Cu toate acestea, Comisia va delega integral competențele ce îi revin în calitate de autoritate de desemnare sau de autoritate contractantă Înaltului Reprezentant în calitatea sa de vicepreședinte al Comisiei, conferindu-i autoritate exclusivă în ceea ce privește procesul de selecție.

[8] Fondul european de ajustare la globalizare (FEG) nu este inclus în calculul marjei de la rubrica 1a (500 de milioane EUR). Suma de 195 de milioane EUR peste plafon este finanțată prin mobilizarea instrumentului de flexibilitate.

[9] Valoarea Fondului de solidaritate al Uniunii Europene (FSUE) este înscrisă prin adăugare la rubricile relevante, astfel cum este prevăzut în AI din 17 mai 2006 (JO C 139, 14.6.2006).

[10] Marja pentru 2010 prevăzută la rubrica 4 nu ia în considerare creditele referitoare la rezerva pentru ajutoare de urgență (248,9 milioane EUR).

[11] Pentru calcularea marjei sub plafonul prevăzut pentru rubrica 5, se ia în considerare nota de subsol (1) din cadrul financiar 2007-2013 pentru suma de 80 de milioane EUR privind contribuțiile personalului la sistemul de pensii.